Bandabou
Bandabou òf Band'abou ta, den boka di pueblo, e nòmber pa indiká e parti west di e isla di Kòrsou ku ta situá pabou di bientu. E region aki ta extende di Grote Berg te Westpunt i ta konosí pa su diferente seru i un paisahe natural i karakterístiko. Na kosta nort e laman ta kibra konstantemente riba e barankanan. Na kosta sùit ta situá e refnan di koral i un kantidat di boka i playa. Situá sentral den Bandabou ta Seru Kristòfel, e punto mas altu di Kòrsou.

Historia 
Na 1925 Kòrsou a wòrdu reparti den tres distrito. Inisialmente e distrito urbanisá di Willemstad tabata limitá unikamente na e kapital Willemstad, pero desde 1930 esaki a expande supstansialmente ku zonanan residensial ront di dje. Banda di Willemstad tin dos distrito, e asina yama "distrito pafó" di Bandabou i di Bandariba.

Den siglo 17 i 18 mayoria di e plantashi i esunnan mas grandi tabata establesé na Bandabou. E plantashinan tabata e promé sentronan di residensia den e zona. Despues di manumishon i e abolishon di sklabitut bario y lugánan a lanta unda eks-katibu tabata biba i tabata sa di kontinua pa un parti ku nan tradishonnan kultural afrikano. Barber a konverti den e lugá prinsipal di Bandabou. Mientras desaroyo tabata konsentra riba e distrito di Willemstad, e distritonan pafó a keda praktikamente isola pa largu tempu debi na e distansia i e eskases den konekshon. Komo resultado, e region ta skars habitá den komparashon ku e restu di e isla i e edifisionan ta plamá. 

Ku e konstrukshon di kaminda pa Punda i konekshon riba retnan sentral di elektrisidat, awa i telekomunikashon desde meimei di siglo 20, Bandabou a konvertí gradualmente den un atrakshon turístiko importante. Banda di paisahe, lanthùis, pueblo i playanan, e region ta spesialmente konosí pa su herensia kultural, manera e fiestanan di seú i karnaval. E sistema di plantashi den e parti west di Kòrsou a wòrdu nominá na 2010 komo kandidato di Reino Hulandes pa e lista di patrimonio mundial di UNESCO.

Poblashon

Playa i bahia 
 Daaibooi
 Grote Knip 
 Playa Fòrti
 Playa Gipy
 Playa Porto Marie
 Playa Jeremi
 Playa Kalki
 Playa Kas Abao
 Playa Lagun
 Playa Pabou
 Playa Santa Cruz

Atrakshon 
 Parke Nashonal di Sint Kristòfel
 Parke Nashonal Shete Boka
 Watamula
 Kas di Pal'i Maishi
 Lanthùis: Groot Santa Marta i Klein Santa Marta, Kenepa, Pannekoek, San Nicholas, Santa Cruz i Savonet.
 Hòfi Mango

Kòrsou